b'\n_START_ARTICLE_\nCitizendium\n_START_PARAGRAPH_\nCitizendium yra laisvoji enciklopedija, prasid\xc4\x97jusi kaip Vikipedijos \xc5\xa1aka, ta\xc4\x8diau \xc5\xa1iuo metu turinti savo nepriklausom\xc4\x85 turin\xc4\xaf. Citizendium 2007 metais prad\xc4\x97jo Larry Sanger, vienas buvusi\xc5\xb3 Vikipedijos \xc4\xafk\xc5\xabr\xc4\x97j\xc5\xb3. Projektas kuriamas angl\xc5\xb3 kalba._NEWLINE_Pagrindin\xc4\x97 \xc5\xa1io skilimo prie\xc5\xbeastis buvo reakcija \xc4\xaf to meto Vikipedijos kritik\xc4\x85, es\xc4\x85 ji ra\xc5\xa1oma nespecialist\xc5\xb3 ir jos turiniu negalima remtis rimtuose tyrimuose ar studijose. Vis\xc5\xb3 Citizendium autori\xc5\xb3 vardai, pavard\xc4\x97s ir apytikriai mokslin\xc4\x97 kompetencija yra \xc5\xbeinomi, priimant bei atmetant keitimus \xc4\xaf \xc5\xa1i\xc4\x85 kompetencij\xc4\x85 atsi\xc5\xbevelgiama. Naudotojo suk\xc5\xabrimui reikalingas patvirtinimas, nors \xc5\xa1iaip jau jis nelabai sunkiai gaunamas, ir kreiptis gali kiekvienas panor\xc4\x97j\xc4\x99s lankytojas. D\xc4\x97l toki\xc5\xb3 taisykli\xc5\xb3 Citizendium beveik n\xc4\x97ra vandalizmo._NEWLINE_Citizendium i\xc5\xa1 prad\xc5\xbei\xc5\xb3 tur\xc4\x97jo vis\xc5\xb3 Vikipedijos straipsni\xc5\xb3 kopijas, ta\xc4\x8diau v\xc4\x97liau buvo nuspr\xc4\x99sta, jog projektui tai nepadeda, ir \xc5\xa1iuo metu turi tik savo original\xc5\xb3 turin\xc4\xaf. Citizendium taip pat turi \xe2\x80\x9epatvirtint\xc5\xb3\xe2\x80\x9c straipsni\xc5\xb3, kuriuos patikrino neabejotinas dalyko specialistas, ta\xc4\x8diau toki\xc5\xb3 nelabai daug. Patvirtint\xc5\xb3 straipsni\xc5\xb3 laisvai redaguoti nebegalima. Palyginus su Vikipedija, Citizendium straipsni\xc5\xb3 skai\xc4\x8dius n\xc4\x97ra didelis (2011 m. buvo apie 16 000), ta\xc4\x8diau nauji straipsniai tebekuriami.'